作者:趙從橐
標題:摸魚兒
內容:指庭前、翠雲金雨。霏霏香滿仙宇。一清透徹渾無底，秋水也無流處。君試數。此樣襟懷，頓得乾坤住。閒情半許。聽萬物氤氳，從來形色，每向靜中覷。琪花落，相接西池壽母。年年弦月時序。荷衣菊佩尋常事，分付兩山容與。天證取。此老平生，可向青天語。瑤卮緩舉。要見我何心，西湖萬頃，來去自鷗鷺。